Angel of Death (Slayerin kappale)

Angel of Death yhdysvaltalaisen thrash metal -yhtye Slayerin albumin Reign in Blood (1986) aloituskappale. Kappaleen sävelsi ja sanoitti yhtyeen toinen kitaristi Jeff Hanneman. Kappale kertoo Josef Mengelen ihmiskokeista Auschwitzin tuhoamisleirillä holokaustin aikana.

Vaikka kappale vain kuvaa Mengelen tekoja ja kokeita, yhtye sai osakseen syytöksiä kansallissosialismin kannattamisesta sekä rasismista. Yhtye kielsi kaikki väitteet, mutta kohut seurasivat yhtyettä pitkään. Kohusta ja albumin viivästyksestä huolimatta kappaleesta tuli yhtyeen fanien suosikkeja.

Reign in Bloodilla oli suuri merkitys speed- ja thrash metalin kehitykseen. AllMusicin Steve Hueyn mukaan kappale on klassikko ja itse albumi ”speed metalin huippukohta”.

Taustaa ja säveltäminen 

Slayerin kitaristi Jeff Hanneman sävelsi ja sanoitti ”Angel of Deathin” luettuaan natsilääkäri Josef Mengeleä käsittelevää kirjallisuutta ollessaan kiertueella yhtyeensä kanssa. Hanneman kertoi Decibel-lehdelle kappaleen kirjoittamisesta: ”Piipahdin jossain ja ostin kaksi kirjaa Mengelestä. Ajattelin että tää on jotain todella sairasta settiä. Sitten kun oli aika äänittää uusi levy, niin kaikki ne jutut olivat edelleen mun päässä. Sieltä 'Angel of Death' tuli.”

Musiikki ja rakenne 

”Angel of Death” on 4 minuuttia ja 51 sekuntia pitkä ja albumin Reign in Blood pisin kappale. Koko albumin pituus on vain 29 minuuttia. Kappaleella on perinteinen säkeistö-kertosäkeistö-rakenne, toisin kuin useimmilla levyn muilla kappaleilla. Kappaleen avaa laulaja-basisti Tom Arayan korkea kirkuminen, jonka jälkeen kitaristit Kerry King ja Jeff Hanneman aloittavat riffittelynsä samalla kun rumpali Dave Lombardo liittyy mukaan.

Kappaleen sanoitukset on kirjoitettu sekä Mengelen että ulkopuolisen seuraajan näkökulmasta. Sanoitukset kertovat Mengelen kirurgisista kokeista, joita hän suoritti Auschwitzin tuhoamisleirillä toisen maailmansodan aikana osana holokaustia. Mengele tutki muun muassa kääpiöitä ja kaksosia, ja hänen tutkimuksiin kuului sekä fyysisiä että psykologisia kokeita. Kappale kuvaa suoraan hänen suorittamiaan kokeita, kuten kirurgisia toimia ilman puudutusta, kaksostenvälisiä verensiirtoja, eristyksiä, kaasutuksia, tartuttamista tappavilla taudeilla, sukupuolenvaihdosleikkauksia, raajojen ja sisäelinten poistoja sekä sokeuttamista.

Kohu 

Kappaleen sanoitukset viivästyttivät albumin julkaisua. Yhtye levytti albumin Def Jam Recordingsille, mutta sen jakelija Columbia Records kieltäytyi levittämästä levyä sen sanoitusten ja kansikuvan takia, jotka katsottiin liian väkivaltaisiksi. Lopulta Geffen Records suostui julkaisemaan albumin 7. lokakuuta 1986, mutta kohun vuoksi sitä ei luetteloitu virallisesti levy-yhtiön katalogiin.

”Angel of Death” aiheutti kohua holokaustista selvinneiden ja heidän perheenjäseniensä sekä yleisön keskuudessa. Kohun seurauksena yhteyttä syytettiin natsismin kannattamisesta; syytökset seurasivat yhtyettä pitkään. Kitaristi Hannemanilla oli yleisesti suuri kiinnostus Natsi-Saksaan ja sen asevoimiin, ja hänen henkilökohtaiseen kokoelmaansa kuului muun muassa erilaisia natsiajan kunniamerkkejä. Osa tulkitsi Hannemanin kiinnostuksen ideologiseksi, mutta tämä tyrmäsi väitteet:

Yhtyettä syytettiin natsismin ohella myös rasismista, jonka yhtyeen jäsenet jälleen kielsivät ja kertoivat olevansa vain kiinnostuneita aihepiiristä.

Vastaanotto 

Kappaletta ei julkaistu singlenä, mutta Reign in Bloodin arvostelleet kehuivat kappaletta. Stylus Magazinen Clay Jarvasin mukaan kappale ”pieksee menne tullen kaikki muut nopeaa heviä soittavat yhtyeet” ja se antaa hyvän kuvan albumin materiaalista: ”nopeaa ja likaista”. PopMattersin Adrien Begrand sanoo kappaleesta: ”Albumia ei voisi avata parempi kappale kuin mestarillinen 'Angel of Death', yksi järisyttävimmistä kappaleista hevihistoriassa”. AllMusicin Steve Huey kutsuu kappaletta klassikoksi ja albumia speed metalin huippukohdaksi.

Kokoonpano 

Muusikot

 Tom Araya – laulu, bassokitara
 Kerry King – sähkökitara
 Jeff Hanneman – sähkökitara
 Dave Lombardo – rummut

Tuotanto

 Rick Rubin – tuotanto
 Howie Weinberg – masterointi
 Andy Wallace – äänitys

Lähteet

Viitteet 

78.842 Metallimusiikki
Slayerin kappaleet
Vuoden 1986 kappaleet